Thorkild B. Fransgaard (FRI), 2000-02-04:
De to beslutningsforslag kan Frihed 2000 ikke støtte, men det kommer nok ikke bag på forslagsstillerne.
De fleste planter i dag er jo udviklet ved genteknologi.
Man har forholdt sig realistisk til det.
Det var meget glædeligt at høre Socialdemokratiets ordfører komme med en realistisk ordførertale.
Ja, han udtalte, at vi jo har haft gensplejsning i mange år i Danmark, og det har vi jo.
Derfor er det helt utopisk at komme med forslag om, at det skal forbydes, for det er det, der er meningen.
Til beslutningsforslaget om, at vi skal have et gensplejsningsfrit landbrug, vil jeg sige: Det lyder jo i nogle øren godt, men det er utopski, for der er allerede mange af de afgrøder, der er i dansk landbrug, der er gensplejsede, hvad enten man vil det eller ej.
Som det er i dag, må landmanden jo ikke gøde nok, sådan at han kan frembringe de rigtige afgrøder, og landmanden må ikke sprøjte nok med plantebeskyttelsesmidler for at frembringe de rigtige fødevarer.
Det sidste eksempel er det, der har været fremme.
Jeg nævnte for 1 år siden i en debat, at det problem ville opstå, nemlig om vi kan frembringe brødhvede nok nu her efter den miljølovgivning, vi har.
Det har vist sig, at jeg fik ret.
To tredjedele af al brødhvede, der bruges til brød her i Danmark, importeres fra Tyskland, fordi landmanden ikke må gøde nok.
I Tyskland må man gøde med 250 kg N, i Danmark med 160 kg N. En anden ting, der er meget medvirkende til, at vi ikke kan lave ordentlig brødhvede herhjemme, er behandlingen af afgrøderne, nemlig med hensyn til plantebeskyttelse.
Dér har man meget større effektivitet i Tyskland end i Danmark.
Derfor kan man få den rigtige kernestørrelse, der kan bruges
til brødhvede.
Men hvis vi fik noget mere gensplejsning, var det måske muligt at få en plante frem, der kunne tilfredsstille de behov, der er nødvendige for at lave den rigtige brødhvede her i Danmark.
Enten må vi gøre dét, eller også må vi lave om på det andet.
Så derfor ser jeg frem til, at der er nogle, der virkelig kommer med nogle gode gensplejsede planter, så vi selv kan lave vores brødhvede.
I det hele taget må vi jo se i øjnene, at enten man kan lide det eller ej, er det sådan, at gensplejsning mere eller mindre er i alle planter i verden.
Både soja, raps og hvede er i USA for det meste gensplejset, og det skal vi være glade for, for det er derfor, man kan producere fødevarer nok.
Jeg har heller ikke nogen steder set, at det er mere usundt end noget andet, men det skal jeg selvfølgelig ikke kunne dømme om; det er der nogle der har mere forstand på.
Enhedslisten er bange for udviklingen på det her område.
Det kan vi være alle sammen.
Det har vi været, hver gang der er kommet noget nyt, og der er somme tider også grund til at være bekymret, men det kan ikke hjælpe at sætte sig helt udenfor.
Jeg kan ikke sige det bedre end SF's ordfører: Enhedslisten vil meget gerne have, at verden går i stå, og man vil gerne sætte sig udenfor.
Det kunne også i andre sammenhænge være dejligt, men det kan vi jo ikke.
Vi betragter de to beslutningsforslag her som ideologiske forslag, der er kommet frem, og det skal de have lov til, men de er urealistiske.
Derfor stemmer vi imod.